CELEX: 32020D0396
Language: da
Date: 2020-03-04 00:00:00
Title: Kommissionens gennemførelsesafgørelse (EU) 2020/396 af 4. marts 2020 om forslaget til borgerinitiativ »Vælgere Uden Grænser — Fulde politiske rettigheder til EU-borgere« (meddelt under nummer C(2020) 1298) (Kun den engelske udgave er autentisk)

13.3.2020   
               
               
                  DA
               
               
                  Den Europæiske Unions Tidende
               
               
                  L 77/3
               
            
         KOMMISSIONENS GENNEMFØRELSESAFGØRELSE (EU) 2020/396
         af 4. marts 2020
         om forslaget til borgerinitiativ »Vælgere Uden Grænser — Fulde politiske rettigheder til EU-borgere«
         (meddelt under nummer C(2020) 1298)
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, og
         ud fra følgende betragtninger:
         
                     (1)
                  
                  
                     Målene for forslaget til borgerinitiativ »Vælgere Uden Grænser — Fulde politiske rettigheder til EU-borgere« er følgende:
                     »Vi kræver reformer for at styrke EU-borgernes nuværende ret til at stemme og stille op til europaparlamentsvalg og kommunale valg i deres bopælsland og ny lovgivning for at udvide retten til regionale og nationale valg samt folkeafstemninger. De vigtigste mål er at:
                     
                                 —
                              
                              
                                 fjerne hindringer for registrering af EU-borgere som stemme- og opstillingsberettigede ved europaparlamentsvalg og lokale valg enten i deres bopælsland eller oprindelsesland
                              
                           
                                 —
                              
                              
                                 bekræfte den almindelige valgret som en grundlæggende rettighed og værdi. EU-borgere bør have ret til at vælge, om de vil stemme ved alle valg og folkeafstemninger i deres bopælsland eller oprindelsesland
                              
                           
                                 —
                              
                              
                                 undersøge virkningen af en sådan reel europæisering af stemmerettighederne, de nødvendige garantier, og hvordan de vil kunne komme til at omfatte tredjelandsstatsborgere. Disse reformer fjerner en skamplet på europæisk demokrati og skaber plads til tværnational politik.«
                              
                           
               
                     (2)
                  
                  
                     Et bilag fra initiativtagerne til forslaget til borgerinitiativ indeholder yderligere oplysninger om disse mål. Heraf fremgår, at antallet af EU-borgere, der bor og arbejder i en anden medlemsstat end den, hvor de er statsborgere, er stigende, men at de ofte ikke føler sig repræsenteret i lokalpolitik på grund af barrierer og hindringer i udøvelsen af deres stemmeret i deres bopælsland. Ifølge bilaget er »den lave deltagelse af mobile EU-borgere i lokale og europæiske valg ikke overraskende, da de stadig kun har ret til at stemme ved kommunalvalg og valg til Europa-Parlamentet i deres bopælsland, men er udelukket fra de valg og demokratiske muligheder, der virkelig tæller«. Forslaget til borgerinitiativ sigter derfor mod at »gøre unionsborgerskabet til et reelt borgerskab«, »tage et skridt i retning af almindelig valgret« ved at give EU-borgerne fulde politiske rettigheder, »fremme en bedre integration« og »bidrage til opbygningen af et tværnationalt europæisk demokrati«.
                  
               
                     (3)
                  
                  
                     Initiativtagerne har fremsendt supplerende oplysninger i form af en brochure.
                  
               
                     (4)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (5)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere åben for deres medvirken.
                  
               
                     (6)
                  
                  
                     Kommissionen har med hensyn til det mål, der er nævnt i betragtning 1, første punkt, nemlig at »fjerne hindringer for registrering af EU-borgere som stemme- og opstillingsberettigede ved europaparlamentsvalg og lokale valg enten i deres opholdsland eller oprindelsesland« beføjelse til at vedtage et forslag til EU-retsakt på dette område på grundlag af artikel 22 i traktaten om Den Europæiske Unions funktionsmåde.
                  
               
                     (7)
                  
                  
                     Kommissionen har med hensyn til det mål, der er nævnt i betragtning 1, andet punkt, nemlig at »bekræfte den almindelige valgret som en grundlæggende rettighed og værdi. EU-borgere bør have ret til selv at vælge, om de vil stemme til valg og folkeafstemninger i deres bopælsland eller deres oprindelsesland« beføjelse til at vedtage et forslag til EU-retsakt på dette område på grundlag af artikel 25, stk. 2, i traktaten om Den Europæiske Unions funktionsmåde.
                  
               
                     (8)
                  
                  
                     Med hensyn til det mål, der er nævnt i betragtning 1, tredje punkt, nemlig »at undersøge virkningen af en sådan reel europæisering af stemmerettighederne, de nødvendige garantier, og hvordan de vil kunne omfatte tredjelandsstatsborgere«, giver artikel 79, stk. 4, i traktaten om Den Europæiske Unions funktionsmåde Unionen tilladelse til at »fremme og støtte medlemsstaternes indsats med henblik på at fremme integrationen af tredjelandsstatsborgere, der opholder sig lovligt på deres område, uden at der er tale om nogen form for harmonisering af medlemsstaternes love og administrative bestemmelser«. Artikel 79, stk. 4, i traktaten om Den Europæiske Unions funktionsmåde giver således hjemmel til at vedtage et forslag fra Kommissionen om et forskningsprogram om demokrati og stemmeret i EU, der blandt andet omfatter overvejelser om, i hvilket omfang det vil være muligt at styrke de borgerlige rettigheder for tredjelandsstatsborgere, der er bosiddende på Unionens område.
                  
               
                     (9)
                  
                  
                     Af disse grunde er det åbenbart, at ingen af delene i forslaget til borgerinitiativ falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. artikel 6, stk. 3, litra c), i forordning (EU) 2019/788.
                  
               
                     (10)
                  
                  
                     Initiativtagergruppen er blevet oprettet, og der er udpeget kontaktpersoner i overensstemmelse med forordningens artikel 5, stk. 1-3.
                  
               
                     (11)
                  
                  
                     Forslaget til initiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union og med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (12)
                  
                  
                     Forslaget til initiativ »Vælgere Uden Grænser — Fulde politiske rettigheder til EU-borgere« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Vælgere Uden Grænser — Fulde politiske rettigheder til EU-borgere« registreres.
         
         
            Artikel 2
            Forslaget til borgerinitiativ »Vælgere Uden Grænser — Fulde politiske rettigheder til EU-borgere« finder anvendelse fra datoen for vedtagelsen af denne afgørelse.
         
         
            Artikel 3
            Denne afgørelse er rettet til initiativtagerne til borgerinitiativet »Vælgere Uden Grænser — Fulde politiske rettigheder til EU-borgere«, som repræsenteres ved Anna Comacchio og Claire Dautcourt, der fungerer som kontaktpersoner.
         
         
            Udfærdiget i Bruxelles, den 4. marts 2020.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  Eut l 130 AF 17.5.2019, S. 55.